เอกสารแนบ 3 : เอกสารแนบอื่นๆ

รายงานจากคณะกรรมการตรวจสอบ

เรียน ท่านผู้ถือหุ้น บริษัท ลลิล พร็อพเพอร์ตี้ จำกัด (มหาชน)

คณะกรรมการตรวจสอบ ประกอบด้วยนายสุวรรณ แทนสถิตย์ เป็นประธานกรรมการตรวจสอบ
รองศาสตราจารย์นิพัทธ์ จิตรประสงค์ และนายสุรนันท์ วงศ์วิทยกำจร
เป็นกรรมการอิสระและกรรมการตรวจสอบ อย่างไรก็ตาม นายสุรนันท์ วงศ์วิทยกำจร
ได้ลาออกจากการดำรงตำแหน่งกรรมการอิสระและกรรมการตรวจสอบ เมื่อวันที่ 1 ธันวาคม 2552
และที่ประชุมคณะกรรมการบริษัท ครั้งที่ 5/2552 เมื่อวันที่ 23 ธันวาคม 2552
ได้มีมติแต่งตั้งนายสาธิต ชาญเชาวน์กุล เข้าดำรงตำแหน่งสืบแทนตามวาระของนายสุรนันท์
วงศ์วิทยกำจร
ทั้งนี้คณะกรรมการตรวจสอบทุกท่านมีคุณสมบัติครบถ้วนตามกฎบัตรคณะกรรมการตรวจสอบ
ซึ่งสอดคล้องกับข้อกำหนดของสำนักงานคณะกรรมการกำกับหลักทรัพย์และตลาดหลักทรัพย์ (สำนักงาน
ก.ล.ต.) และตลาดหลักทรัพย์แห่งประเทศไทย

คณะกรรมการตรวจสอบได้ปฏิบัติหน้าที่ตามขอบเขตหน้าที่และความรับผิดชอบที่ได้รับมอบหมายจากคณะกรรมการบริษัท
ซึ่งสอดคล้องกับข้อกำหนดของตลาดหลักทรัพย์แห่งประเทศไทย โดยในปี 2552 มีการประชุมทั้งสิ้น 5
ครั้ง โดยกรรมการตรวจสอบทุกท่านเข้าร่วมประชุมครบถ้วน ทุกครั้ง
และได้รายงานผลการดำเนินงานต่อคณะกรรมการบริษัทเป็นประจำทุกไตรมาส
และการประชุมในบางครั้งได้หารือกับฝ่ายบริหาร ผู้สอบบัญชี และผู้ตรวจสอบภายใน ซึ่งการประชุม
ทุกครั้ง คณะกรรมการตรวจสอบได้รายงาน แสดงความเห็นและให้ข้อเสนอแนะอย่างอิสระ
มีสาระสำคัญสรุปได้ดังนี้

1. สอบทานงบการเงินรายไตรมาสและงบการเงินประจำปี 2552
ซึ่งผ่านการสอบทานและตรวจสอบจากผู้สอบบัญชี โดยได้สอบถามผู้สอบบัญชีและผู้บริหาร
ว่าได้มีการปฏิบัติตามหลักการบัญชีที่รับรองทั่วไป มีการเปิดเผยข้อมูลอย่างเพียงพอ
รวมทั้งพิจารณาและรับทราบแผนการตรวจสอบและผลการตรวจสอบของผู้สอบบัญชี
อีกทั้งได้เข้าร่วมประชุมกับผู้สอบบัญชีโดยไม่มีฝ่ายบริหาร จำนวน 1 ครั้ง
ซึ่งคณะกรรมการตรวจสอบเห็นว่า รายงานการเงินมีความครบถ้วน ถูกต้อง เชื่อถือได้
และมีการเปิดเผยข้อมูลที่สำคัญอย่างเพียงพอ

2. สอบทานระบบการควบคุมภายใน เพื่อประเมินความเพียงพอ เหมาะสม
และประสิทธิผลของระบบการควบคุมภายใน
โดยได้ประเมินความเพียงพอของระบบการควบคุมภายในตามแนวทางที่กำหนดโดยสำนักงานคณะกรรมการกำกับหลักทรัพย์และตลาดหลักทรัพย์
รวมทั้งรับฟังคำชี้แจงจากผู้สอบบัญชีเกี่ยวกับระบบการควบคุมภายใน
ซึ่งคณะกรรมการตรวจสอบมีความเห็นว่า บริษัทมีระบบการควบคุมภายในที่เหมาะสม เพียงพอ
และมีประสิทธิผล

3. สอบทานการปฏิบัติตามกฎหมายว่าด้วยหลักทรัพย์และตลาดหลักทรัพย์
ข้อกำหนดของตลาดหลักทรัพย์และกฎหมายที่เกี่ยวข้องกับธุรกิจของบริษัท
โดยมอบหมายให้แผนกตรวจสอบภายใน
กำหนดไว้เป็นเรื่องที่จะต้องตรวจสอบในทุกระบบงานที่เข้าทำการตรวจสอบ
คณะกรรมการตรวจสอบไม่พบข้อบ่งชี้ทำให้เชื่อว่า
มีข้อบกพร่องที่มีนัยสำคัญเกี่ยวกับการไม่ปฏิบัติตามข้อกำหนด และ/หรือกฎหมายที่เกี่ยวข้อง
และไม่พบรายการทางธุรกิจที่เข้าลักษณะรายการที่เกี่ยวโยงกัน
หรือรายการที่อาจมีความขัดแย้งทางผลประโยชน์

4. สอบทานระบบการบริหารความเสี่ยง
เพื่อประเมินความเพียงพอและประสิทธิผลของระบบการบริหารความเสี่ยง
คณะกรรมการตรวจสอบมีความเห็นว่า บริษัทมีระบบการบริหารความเสี่ยงที่เหมาะสม เพียงพอ
และมีประสิทธิผล
โดยได้ร่วมแสดงความเห็นและแลกเปลี่ยนความรู้ข้อมูลเกี่ยวกับความเสี่ยงและการควบคุมภายในที่มี
ซึ่งอาจมีผลกระทบต่อบริษัทร่วมกับคณะกรรมการบริษัท เป็นประจำทุกไตรมาสอย่างสม่ำเสมอ

5. กำกับดูแลงานตรวจสอบภายใน โดยได้พิจารณาภารกิจ ขอบเขตการปฏิบัติงาน
หน้าที่ความรับผิดชอบ และความเป็นอิสระ
เพื่อให้กระบวนการปฏิบัติงานมีประสิทธิภาพและมีระบบควบคุมภายในที่รัดกุมเพียงพอยิ่งขึ้น
โดยได้มีการประชุมร่วมกับแผนกตรวจสอบอย่างน้อยไตรมาสละ 1 ครั้ง
เพื่อรับทราบผลการตรวจสอบพร้อมทั้งให้ข้อเสนอแนะที่เป็นประโยชน์ในการปรับปรุงการปฏิบัติงานต่อแผนกตรวจสอบภายในและฝ่ายบริหาร
ตลอดจนพิจารณาแผนงานตรวจสอบประจำปี ซึ่งคณะกรรมการตรวจสอบมีความเห็นว่า
ระบบการตรวจสอบภายในของบริษัทเป็นไปอย่างอิสระ เพียงพอ และมีประสิทธิผล
รวมทั้งมีการพัฒนาคุณภาพการตรวจสอบทั้งด้านบุคลากรและการปฏิบัติงานตรวจสอบ

6. พิจารณาคัดเลือก เสนอแต่งตั้งผู้สอบบัญชี ประจำปี 2553 โดยพิจารณาผลการปฏิบัติงาน
ความเป็นอิสระ และความเหมาะสมของค่าตอบแทนงานบริการสอบบัญชี
เพื่อนำเสนอต่อคณะกรรมการบริษัท ให้ขออนุมัติต่อที่ประชุมผู้ถือหุ้น
ซึ่งคณะกรรมการตรวจสอบได้เสนอแต่งตั้งนายนายอำพล จำนงค์วัฒน์ ผู้สอบบัญชีรับอนุญาตเลขที่
4633 หรือนางสาววรรญา พุทธเสถียร ผู้สอบบัญชีรับอนุญาตเลขที่ 4387 หรือนายนริศ
เสาวลักษณ์สกุล ผู้สอบบัญชีรับอนุยาตเลขที่ 5369 แห่งบริษัท เอส.เค.แอคเคาน์แต้นท์ เซอร์วิสเซส
จำกัด เป็นผู้สอบบัญชีของบริษัทประจำปี 2553 โดยมีค่าตอบแทนเป็นจำนวนเงิน 658,500 บาท
ต่อไปอีกวาระหนึ่ง

คณะกรรมการตรวจสอบ
ได้ปฏิบัติหน้าที่ครบถ้วนตามที่ได้ระบุไว้ในกฎบัตรคณะกรรมการตรวจสอบที่ได้รับอนุมัติจากคณะกรรมการบริษัท
และมีความเห็นว่า
บริษัทมีการรายงานข้อมูลทางการเงินและการดำเนินงานอย่างถูกต้องและเหมาะสม
รวมทั้งมีระบบการควบคุมภายใน การตรวจสอบภายในและการบริหารความเสี่ยงที่เหมาะสม
เพียงพอ มีการปฏิบัติตามกฎหมาย ข้อกำหนดและข้อผูกพันต่างๆ
ตลอดจนส่งเสริมและพัฒนาการกำกับดูแลกิจการที่ดีอย่างเพียงพอ โปร่งใส เชื่อถือได้
และมีการพัฒนาปรับปรุงระบบการปฏิบัติงานให้มีคุณภาพดีขึ้นอย่างต่อเนื่อง

[]

(นายสุวรรณ แทนสถิตย์)

ประธานกรรมการตรวจสอบ